CELEX: C2004/217/51
Language: da
Date: 2004-08-28 00:00:00
Title: Sag T-215/04: Sag anlagt den 9. juni 2004 af Det Forenede Kongerige Storbritannien og Nordirland mod Kommissionen for De Europæiske Fællesskaber

28.8.2004   
            
            
               DA
            
            
               Den Europæiske Unions Tidende
            
            
               C 217/29
            
         Sag anlagt den 9. juni 2004 af Det Forenede Kongerige Storbritannien og Nordirland mod Kommissionen for De Europæiske Fællesskaber
   (Sag T-215/04)
   (2004/C 217/51)
   Processprog: engelsk
   Ved De Europæiske Fællesskabers Ret i Første Instans er der den 9. juni 2004 anlagt sag mod Kommissionen for De Europæiske Fællesskaber af Det Forenede Kongerige Storbritannien og Nordirland ved M. Bethell, bistået af D. Anderson QC, og barrister H. Davies, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Den anfægtede beslutning annulleres i sin helhed.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren har anfægtet Kommissionens beslutning af 30. marts 2004 vedrørende den støtteordning, som Det Forenede Kongerige påtænker at gennemføre i forbindelse med »Government of Gibraltar Corporation Tax Reform« (1). Kommissionen fastslog i den anfægtede beslutning, at den påtænkte skattereform udgør statsstøtte, som er uforenelig med det fælles marked.
   Til støtte for sine påstande har sagsøgeren gjort gældende, at Kommissionens konklusioner vedrørende regional selektivitet er behæftet med materielle fejl for så vidt angår de faktiske omstændigheder og er udtryk for en forkert retsanvendelse.
   Sagsøgeren er af den opfattelse, at Gibraltar, som er en koloni, hvis selvstyre Det Forenede Kongerige er forpligtet til at udvikle i henhold til FN-pagten, hverken er en del af Det Forenede Kongerige i henhold til national ret, folkeretten eller fællesskabsretten. Sagsøgeren har endvidere anført, at Gibraltar er adskilt fra Det Forenede Kongerige og hverken modtager støtte eller finansielle midler fra Det Forenede Kongerige. Sagsøgeren har ligeledes anført, at Det Forenede Kongeriges skatteordninger er helt adskilte og uafhængige, og at reformforslagene ikke udgør en skattenedsættelse i forhold til den skatteordning, som finder anvendelse i Det Forenede Kongerige. Kommissionens standpunkt er ifølge sagsøgeren endvidere udtryk for en tilsidesættelse af ligebehandlingsprincippet, for så vidt som foranstaltninger, som vedtages i en region, der er omfattet af en symmetrisk decentraliseret beskatningsordning, ikke skal behandles som statsstøtte, mens tilsvarende foranstaltninger vedtaget i en region, der er omfattet af en asymmetrisk decentraliseret beskatningsordning, skal betragtes som statsstøtte.
   Sagsøgeren har gjort gældende, at Kommissionens konklusioner vedrørende materiel selektivitet er udtryk for en forkert retsanvendelse og er mangelfuldt begrundet.
   Sagsøgeren har endelig anført, at Kommissionen har tilsidesat sagsøgerens ret til kontradiktion, for så vidt som Kommissionen ikke gjorde opmærksom på visse forhold, som den ville bygge sin beslutning på, i løbet af proceduren i henhold til artikel 88, stk. 2, EF.
   
      (1)  Statsstøtte C 66/2002 — Gibraltars regerings reform af selskabsbeskatningen.